Lotte Bundsgaard (S), 2003-05-27:
Mange er af den opfattelse, at børneprostitution kun er et problem i ulandene, at det er noget, der foregår i Thailand, Indien eller i andre fattige lande.
Det er ikke et problem, vi har her i velfærdssamfundet Danmark.
Men desværre er det ikke sådan i virkeligheden.
I hvert fald ikke, hvis vi tror, at Danmark også på det her punkt ligner vores nabolande.
Undersøgelser fra Sverige og Norge viser nemlig, at mange børn helt ned til 12-13-års-alderen har prøvet at prostituere sig.
I Danmark ved vi reelt ikke, hvor stort problemet er.
Og hvad værre er har vi ikke metoder eller erfaringer, der kan bruges til at få børn og unge ud af prostitution.
Vi ved ikke, hvor mange børn og unge der prostituerer sig i Danmark; vi ved ikke, hvordan vi bedst muligt får børn og unge ud af prostitutionen, eller hvordan vi forebygger prostitution blandt børn og unge.
Det er det, vi med det her beslutningsforslag gerne vil gøre noget ved.
Men det er da ikke et problem i Danmark, vil nogle sikkert sige.
Det kan man bare ikke være så sikker på.
I år 2000 gennemførte man en undersøgelse af børn og unge i Norge.
Her svarede ca. 1,5 pct. af de norske 14-17-årige, at de havde erfaringer med at sælge seksuelle ydelser.
Halvanden procent lyder måske ikke af så meget.
Men det er mange hundrede børn, der hvert år udsætter sig selv for det seksuelle overgreb, der ligger i prostitutionen.
Fra den norske undersøgelse ved vi, at der er flere grunde til, at børn og unge prostituerer sig.
Det kan være for at få flere lommepenge; for at få et sted at sove.
Men det kan også være for at få en social tryghed og voksenkontakt, som de ikke får andre steder.
Vi har ikke nogen tilsvarende dansk undersøgelse.
Der er kun lavet få videnskabelige undersøgelser, og der findes ikke en detaljeret beskrivelse og analyse af børneprostitutionen i Danmark.
Det har vi brug for.
Og vi har brug for at få udviklet metoder og erfaringer af fagfolk, som støder på problemerne i deres hverdag.
En af de få undersøgelser, der er lavet, er foretaget af PRO-Centret.
Den viser, at kommunerne slet ikke har kendskab til alle de unge, der er ude i prostitution.
Eksempelvis har København og Frederiksberg Kommuner kun kendskab til syv unge under 17 år, som er i prostitution.
Eksperternes forsigtige skøn er, at det er op til seks, syv, otte gange så mange.
Konklusionen er altså klar: Kommunerne overser problemerne.
Der er i vores øjne ingen tvivl om, at børnene skal beskyttes mod seksuelle overgreb.
I Danmark har vi også skrevet under på FN's børnekonvention, der betyder, at børn under ingen omstændigheder må udnyttes seksuelt. Og derfor har vi som samfund pligt til at gøre noget ved børneprostitutionen I marts måned vedtog vi her i Folketinget en ændring af straffeloven, der gør det ulovligt at være kunde hos prostituerede under 18 år, også selv om de prostituerede kun lejlighedsvis ernærer sig ved prostitution.
Denne lovændring støttede vi i Socialdemokratiet, men som i så mange andre sager skal vi gå på to ben.
Vi har brug for en øget kriminalisering, men vi har også brug for en forebyggende indsats.
Vi har brug for at få en afklaring af problemets omfang og for, hvad man kan gøre for at hjælpe de børn og unge, der er kommet ud i prostitution.